**ΠΑΡΑΡΤΗΜΑ Ι – Αναλυτική Περιγραφή Φυσικού και Οικονομικού Αντικειμένου της Σύμβασης -Τεχνικές Προδιαγραφές**

Η Αποκεντρωμένη Διοίκησης Μακεδονίας Θράκης διαθέτει έναν στόλο οχημάτων, τετράτροχων (επιβατικά, offroad, βαν, ημιφορτηγά και φορτηγά), που έχουν κατανεμηθεί στις δασικές υπηρεσίες σε διαφορετικές Πόλεις των Περιφερειακών Ενοτήτων δικαιοδοσίας της, για την περίοδο μέχρι 31-12-2022, ως αυτά καταγράφονται στον ΠΑΡΑΡΤΗΜΑ V της παρούσας.

Καθώς η ΑΔΜΘ δεν διαθέτει συνεργείο/α συντήρησης οχημάτων, τον απαραίτητο εξοπλισμό, το αναγκαίο προσωπικό και την τεχνογνωσία, αναθέτει την συντήρηση και επισκευή των υπηρεσιακών οχημάτων σε εξωτερικό/ά συνεργείο/συνεργεία. Για να μπορεί ένα συνεργείο να επισκευάζει οχήματα πρέπει να έχει ολοκληρωμένο συνεργείο εξοπλισμένο με ράμπες, ανυψωτικά μηχανήματα, πλήρες τεχνολογικό εξοπλισμό (διάγνωσης βλαβών, καυσίμων, κλπ), το αναγκαίο προσωπικό που να αναλογεί στον αριθμό των οχημάτων που θα επισκευάζει καθημερινώς, καθώς και την τεχνογνωσία για κάθε τύπο οχήματος, δυνατότητα προετοιμασίας ελέγχου ΚΤΕΟ και έκδοσης κάρτας καυσαερίων και εφόσον χρειαστεί, δυνατότητα μεταφοράς με δικά του έξοδα οποιουδήποτε ακινητοποιημένου οχήματος από το σημείο του υποδειχθεί μέχρι το συνεργείο του για επισκευή.

Οι ενδιαφερόμενοι δύνανται να επισκεφθούν τους χώρους στάθμευσης των υπηρεσιακών οχημάτων σε συνεννόηση με τις κατά τόπους Υπηρεσίες και να εξετάσουν τα οχήματα προκειμένου να σχηματίσουν πλήρη εικόνα για την παρούσα κατάσταση αυτών.

Οι ενδιαφερόμενοι είναι αποκλειστικά υπεύθυνοι για την ορθή σύνταξη των προσφορών τους βασιζόμενοι σε γνώση των μοντέλων και σε στοιχεία που θα συλλέξουν κατά την αυτοψία που, εφόσον επιθυμούν, θα πραγματοποιήσουν στους χώρους στάθμευσης.

Διατηρείται υπέρ της αναθέτουσας αρχής το δικαίωμα να ανακατανείμει στις δασικές υπηρεσίες τα υφιστάμενα υπηρεσιακά οχήματα και να προσθέτει ή να αφαιρεί υπηρεσιακά οχήματα για συντήρηση και επισκευή από τον Ανάδοχο, εφόσον το απαιτούν οι συνθήκες, εντός των ορίων του διαθέσιμου Προϋπολογισμού κάθε Τμήματος.

Λόγω της ειδικότερης φύσης του αντικειμένου της σύμβασης και της ευρύτητας και παλαιότητας του διαθέσιμου στόλου οχημάτων (άγνωστες κάθε φορά βλάβες του κάθε οχήματος ξεχωριστά, διαφορετικοί τύποι και χρονολογία οχημάτων) καθίσταται αδύνατος ο οποιοσδήποτε προσδιορισμός της προς ανάθεση ποσότητας ανταλλακτικών ή/και υπηρεσιών και δεν είναι δυνατή η προσμέτρηση των εργασιών.

Το συμβατικό αντικείμενο είναι η προμήθεια ανταλλακτικών – υλικών και η εκτέλεση εργασιών συντήρησης και επισκευής των υπηρεσιακών οχημάτων και δικύκλων.

Ακολούθως περιγράφονται οι συνηθέστερες εργασίες επισκευής/συντήρησης που θα κληθεί ο Ανάδοχος να παρέχει, ως αυτές έχουν καταγραφεί βάσει αναγκών παρελθόντων ετών, χωρίς να αποκλείονται άλλες που τυχόν απαιτηθούν και δεν μπορούν να προβλεφθούν.

**ΠΙΝΑΚΑΣ 2- ΣΥΝΗΘΕΙΣ ΕΡΓΑΣΙΕΣ**

|  |  |
| --- | --- |
| **ΠΕΡΙΓΡΑΦΗ ΕΡΓΑΣΙΩΝ** | **ΤΙΜΕΣ ΧΩΡΙΣ ΦΠΑ** |
| **SERVICE πετρελαιοκινητήρων**: Αλλαγή λαδιών κινητήρα, αλλαγή φίλτρων (λαδιού, αέρα, πετρελαίου, καμπίνας), έλεγχος βαλβολινών σασμάν-διαφορικό, έλεγχος εμπρόσθιου συστήματος, έλεγχος ιμάντων, έλεγχος συστήματος πέδησης, έλεγχος φώτων-ελαστικών- συστήματος πλυσίματος τζαμιών & ηλεκτρονική διάγνωση. | 60 |
| **SERVICE βενζινοκινητήρων:** Αλλαγή λαδιών κινητήρα, αλλαγή φίλτρων (λαδιού, αέρα, βενζίνης, καμπίνας), αλλαγή μπουζί, έλεγχος βαλβολινών σασμάν-διαφορικού, έλεγχος εμπρόσθιου συστήματος, έλεγχος ιμάντων, έλεγχος συστήματος πέδησης, έλεγχος φώτων-ελαστικών-συστήματος πλυσίματος τζαμιών & ηλεκτρονική διάγνωση. | 60 |
| **ΚΙΝΗΤΗΡΑΣ**  |  |
|  Εξωτερικοί Ιμάντες Δυναμό – Κλιματιστικού – Αντλίας νερού | 30 |
|  Αντικατάσταση ελαστικών σωληνώσεων (Κολάρων) συστήματος ψύξης-θέρμανσης  | 60 |
|  Αντικατάσταση σετ Ιμάντα Χρονισμού (Ιμάντα – τεντωτήρα - αντλίας νερού) | 150 |
|  Αντικατάσταση Λαστιχάκια βαλβίδων  | 60 |
|  Αντικατάσταση Βάσεων κινητήρα | 70 |
|  Αντικατάσταση Φλάντζα Κεφαλής κυλίνδρων | 350 |
| Πλανάρισμα Κεφαλής κυλίνδρων | 90 |
|  |  |
| **ΣΥΣΤΗΜΑ ΜΕΤΑΔΟΣΗΣ ΚΙΝΗΣΗΣ** |  |
| Αντικατάσταση Δίσκου – Πλατό – Έδρανα ολίσθησης (Ρουλεμάν) του κιβώτιο ταχυτήτων | 220 |
| Αντικατάσταση αντλιών υδραυλικού Συμπλέκτη | 80 |
| Επισκευή – Αντικατάσταση Κιβωτίου ταχυτήτων | 350 |
|  |  |
| **ΗΛΕΚΤΡΙΚΟ ΣΥΣΤΗΜΑ**  |  |
| Αντικατάσταση Συσσωρευτή (Μπαταρίας) | 40 |
| Επισκευή – Αντικατάσταση Εναλλακτήρα (Δυναμό) | 130 |
| Επισκευή – Αντικατάσταση Εκκινητή (μίζας) | 120 |
| Αντικατάσταση αντλίας Βενζίνης | 120 |
| Αντικατάσταση ηλεκτροκινητήρα (μοτέρ) ηλεκτρικών παραθύρων | 70 |
| Αντικατάσταση γλυσιέρας ηλεκτρικών παραθύρων  | 70 |
| Αντικατάσταση θερμοστάτη – αισθητήρων θερμοκρασίας ψυκτικού υγρού κινητήρα | 80 |
| Αντικατάσταση βαλβίδας EGR ανακυκλοφορίας καυσαερίων | 80 |
| Αντικατάσταση αισθητήρα μετρητή μάζας αέρα (MAF) ή αισθητήρα απόλυτης πίεσης(MAP) | 60 |
| Αντικατάσταση αισθητήρα θέσης πεταλούδας γκαζιού | 70 |
| Αντικατάσταση αισθητήρων τροχών (ABS) | 100 |
|  |  |
| **ΣΥΣΤΗΜΑ ΠΕΔΗΣΗΣ** |  |
| Αντικατάσταση τακάκια φρένων | 35 |
| Αντικατάσταση κυλινδράκια φρένων | 60 |
| Αντικατάσταση σωλήνων υψηλής πίεσης (Μαρκούτσια) κυκλώματος πέδησης | 60 |
| Αντικατάσταση Δισκόπλακων τροχών | 60 |
| Αντικατάσταση Ηλεκτροϋδραυλικής μονάδας αντιμπλοκαρίσματος τροχών (ABS) | 100 |
|  |  |
| **ΣΥΣΤΗΜΑ ΚΛΙΜΑΤΙΣΜΟΥ** |  |
| Επισκευή – Αντικατάσταση Συμπιεστή (Κομπρεσέρ) κλιματιστικού A/C | 150 |
| Αντικατάσταση ελαστικών σωληνώσεων (Υψηλής-Χαμηλής πίεσης) κλιματιστικού A/C | 80 |
| Αντικατάσταση Εβαπορέτας κλιματιστικού A/C | 180 |
| Αντικατάσταση βαλβίδων (Υψηλής- Χαμηλής πίεσης) ψυκτικού υγρού  | 80 |
|  |  |
| **ΣΥΣΤΗΜΑ ΔΙΕΥΘΥΝΣΗΣ** |  |
| Αντικατάσταση Φούσκας Κρεμαγιέρας | 40 |
| Αντικατάσταση Κρεμαγιέρας | 150 |
| Αντικατάσταση Υδραυλικής Αντλίας τιμονιού | 120 |
| Αντικατάσταση Ακρόμπαρου | 40 |
| Αντικατάσταση Μπάρας Διεύθυνσης | 150 |
|  |  |
| **ΣΥΣΤΗΜΑ ΑΝΑΡΤΗΣΗΣ** |  |
| Αντικατάσταση Αποσβεστήρων Κραδασμών (Αμορτισέρ) | 35/Τεμάχιο |
| Αντικατάσταση Ψαλίδι τροχού | 60 |
| Αντικατάσταση Εδράνου Ολίσθησης (ρουλεμάν) τροχού | 60 |
| Αντικατάσταση Μπιλιοφόρου ημιαξονίου τροχού | 60 |

Επισημαίνεται ότι οι ανωτέρω τιμές χρέωσης ανά εργασία αποτυπώνουν την μέση τιμή χρέωσης για τις εργασίες αυτές ανεξαρτήτως κατασκευαστή/μοντέλου και παλαιότητας οχήματος και δεσμεύουν τον συμβαλλόμενο/ανάδοχο κατά την εκτέλεση της σύμβασης. Επί των τιμών αυτών ο υποψήφιος οικονομικός φορέας προσφέρει ενιαίο ποσοστό έκπτωσης επί τοις εκατό %, το οποίο μπορεί να είναι και μηδενικό.

**Ανταλλακτικά**

Τα ανταλλακτικά-υλικά που χρησιμοποιούνται στο πλαίσιο συντήρησης και επισκευής των οχημάτων και δικύκλων αφορούν σε αυτά που απαιτούνται στο πλαίσιο εκτέλεσης πάσης φύσεως εργασιών (μηχανολογικών - ηλεκτρολογικών -εργασιών φανοποιίας - ρεκτιφιέ - εξατμίσεων - στεγανοποίησης – τόρνου κ.α.) των οχημάτων.

Τα προσφερόμενα ανταλλακτικά και αναλώσιμα (όπως ενδεικτικά τα λάδια, τα λιπαντικά, τα υγρά φρένων, κ.λπ.) μπορεί να είναι γνήσια (GenuineParts) ή εφάμιλλης ποιότητας (Matching Quality). Ελλείψει αυτών, επιτρέπεται η προσφορά από την ανεξάρτητη ή ελεύθερη αγορά (IndependentAfter Market).

[Ως γνήσια χαρακτηρίζονται όσα είναι της ίδιας ποιότητας με τα συστατικά που χρησιμοποιούνται για τη συναρμολόγηση του αυτοκινήτου οχήματος και τα οποία παράγονται με τις τυποποιημένες προδιαγραφές και διαδικασίες που καθορίζει ο κατασκευαστής του αυτοκινήτου οχήματος για την παραγωγή συστατικών μερών ή ανταλλακτικών για το οικείο αυτοκίνητο. Περιλαμβάνουν τα ανταλλακτικά που κατασκευάζονται στην ίδια γραμμή παραγωγής με τα εν λόγω συστατικά. Εφόσον δεν αποδεικνύεται το αντίθετο, τεκμαίρεται ότι πρόκειται για γνήσια ανταλλακτικά εάν ο κατασκευαστής των ανταλλακτικών πιστοποιεί ότι όλα αυτά τα μέρη είναι εφάμιλλης ποιότητας με τα συστατικά που χρησιμοποιήθηκαν για τη συναρμολόγηση του οικείου αυτοκινήτου οχήματος και κατασκευάστηκαν σύμφωνα με τις προδιαγραφές και τα πρότυπα παραγωγής του κατασκευαστή του αυτοκινήτου οχήματος. (Κανονισμός (ΕΚ) 1400/2002, σελ.13, παράγραφος κ'). Ως ανταλλακτικά εφάμιλλης ποιότητας χαρακτηρίζονται μόνον τα ανταλλακτικά που κατασκευάζονται από οποιαδήποτε επιχείρηση η οποία μπορεί ανά πάσα στιγμή να πιστοποιήσει ότι τα ανταλλακτικά αυτά έχουν την ίδια ποιότητα με τα συστατικά μέρη που χρησιμοποιήθηκαν για τη συναρμολόγηση των σχετικών αυτοκινήτων οχημάτων (Κανονισμός (ΕΚ) 1400/2002, σελ.13, παράγραφος κα')].

Η ΑΔΜΘ προτείνει κατά κανόνα για κάθε επισκευή-συντήρηση οχήματος ή δικύκλου τα χρησιμοποιούμενα ανταλλακτικά να είναι γνήσια. Ωστόσο, λόγω της ιδιαιτερότητας του στόλου των οχημάτων και δικύκλων (τύπων, παλαιών και νέων τεχνολογιών) και του πλήθους των ειδών των εργασιών που θα απαιτηθούν (πιθανές και απρόβλεπτες εργασίες, πολυπληθής γκάμα, έκταση επισκευών) έχει αποδειχθεί ότι σε πολλά μπορεί να μην υπάρχουν γνήσια ανταλλακτικά ή καθόλου ανταλλακτικά ή και η τιμή του γνήσιου ανταλλακτικού να είναι ασύμφορη, γι’ αυτό κατά περίπτωση θα μπορεί να χρησιμοποιηθεί γνήσιο ανταλλακτικό ή του εμπορίου με ίδια τεχνικά χαρακτηριστικά ή και ακόμη μεταχειρισμένο πάντα με τα ίδια τεχνικά χαρακτηριστικά.

Σε κάθε περίπτωση που διαπιστώνεται μεγάλη απόκλιση στο κόστος γνησίων και εφάμιλλης ποιότητας ανταλλακτικών ή δεν είναι εφικτή η προσφορά γνήσιων ανταλλακτικών ή εφάμιλλης ποιότητας, θα πρέπει να ενημερώνεται η αρμόδια ανά Υπηρεσία Επιτροπή Παραλαβής και θα προκρίνεται/εγκρίνεται η καταλληλότερη οικονομικά και τεχνικά λύση στην πρώτη περίπτωση ή θα είναι επιτρεπτή η προσφορά ειδών άλλης προελεύσεως αντίστοιχα. Η τιμολόγηση των μη γνήσιων ανταλλακτικών ή αναλωσίμων θα πρέπει να είναι σαφώς χαμηλότερη από την τιμή που προκύπτει για τα γνήσια, αφαιρουμένου και του παγίου ποσοστού έκπτωσης που προσέφερε ο ανάδοχος.

Περαιτέρω, τα ανταλλακτικά και τα αναλώσιμα θα πρέπει να διαθέτουν τα εξής χαρακτηριστικά:

α) να είναι άριστης ποιότητας και κατασκευής,

β) να προέρχονται από αναγνωρισμένους οίκους κατασκευής,

γ) να πληρούν τις απαιτούμενες προδιαγραφές και να συνοδεύονται με τα αναγκαία πιστοποιητικά διασφάλισης ποιότητας CE, ISO κ.λπ., εκτός αν κάποια εξ αυτών εξαιρούνται της υποχρέωσης αυτής από την αντίστοιχη Νομοθεσία,

δ) να φέρουν τον κωδικό αριθμό (Part Number) του κατασκευαστή του οχήματος ή αναγνωρισμένων οίκων εγκεκριμένων από εκείνον, που να αναγράφεται σε ευκρινές σημείο της συσκευασίας τους.

ε) να είναι σύμφωνα με τις τεχνικές προδιαγραφές των εκάστοτε κατασκευαστών των οχημάτων και των αντίστοιχων μηχανικών μερών τους κατά περίπτωση.

στ) σε κάθε περίπτωση η ΑΔΜΘ διατηρεί το δικαίωμα να ζητά από τους αναδόχους, κατά την εκτέλεση της σύμβασης και όποτε το κρίνει σκόπιμο, να αποδείξουν τη γνησιότητα ή καταλληλότητα των χρησιμοποιούμενων ανταλλακτικών.